Kenny Dalglish
Store norske leksikon,Sport og spill,Ballsport,Fotball,Skotsk fotball
Kenny Dalglish er en tidligere fotballspiller og manager fra Glasgow. Dalglish spilte for Celtic og Liverpool, og ble den første spilleren til å skåre 100 mål på øverste nivå i både den skotske og engelske ligaen. Han ble årets spiller i England i 1979 og 1983, og har i tillegg rekorden i antall skårede mål for Skottlands landslag.
Som manager vant Dalglish ligaen med Liverpool og Blackburn Rovers, som en av kun tre managere i England som har blitt engelsk seriemester med to forskjellige klubber.I 2018 ble han adlet av den britiske dronningen. Begrunnelsen for utmerkelsen var blant annet hvordan Dalglish i alle år har stilt opp for de etterlatte etter Hillsborough-tragedien i 1989, der 96 Liverpool-tilhengere omkom. Tidlige år Kenny Dalglish vokste opp i Dalmarnock på Glasgows østkant, ikke langt fra Celtics hjemmebane, Celtic Park. Familien flyttet etter hvert til bydelen Govan, like ved Rangers-hjemmebanen Ibrox, og Dalglish vokste opp som Rangers-supporter. Han begynte å spille organisert fotball som keeper, men hans svært gode ballkontroll og avslutningsegenskaper gjorde at han ble flyttet fram som angrepsspiller.Dalglishs talent ble etter hvert oppdaget, og han ble tatt ut til å spille på Skottlands U-15 landslag. I 1966, da Dalglish var 15 år, fikk han prøvespille for Liverpool under daværende manager Bill Shankly, men det ble ikke skrevet kontrakt. Ironisk nok var det Rangers' erkerival Celtic som i året etter tilbød ham en proffkontrakt. Spillerkarriere  Dalglish fikk sin første kamp for Celtic september 1968 i en ligacupkamp mot Hamilton. I august og september 1971 møtte Celtic og Rangers hverandre tre ganger på Ibrox. Dalglish skåret i alle oppgjørene. Han utviklet seg til en notorisk målskårer for Celtic, og sammen med John Kelly Deans utgjorde Dalglish et fryktet spisspar. Sesongen 1972/1973 vant Celtic sitt åttende seriemesterskap på rad under ledelse av manager Jock Stein. Dalglish laget 41 mål for klubben den sesongen.Dalglish var med på å vinne ni nasjonale mesterskapstitler med Celtic og skåret til sammen 167 mål på 320 kamper. I 1977 ble Dalglish hentet til Liverpool av manager Bob Paisley for å erstatte Kevin Keegan som hadde gått til Hamburger SV. 440 000 pund ble betalt i overgangssum mellom Liverpool og Celtic. Han skåret i sin første ligakamp borte mot Middlesbrough F.C. og i sin første hjemmekamp mot Newcastle United. Sesongen ble kronet med seier i Serievinnercupen. Liverpool møtte Club Brugge i finalen på Wembley, og Dalglish skåret kampens eneste mål. Han skåret 31 mål på 62 kamper i sin første sesong for Liverpool.I 1979 var Dalglish for første gang med på å vinne ligaen med Liverpool. Klubben gjentok bedriften i 1980 og 1982, 1983 og 1984.Liverpool vant Serievinnercupen igjen i 1981 da de slo Real Madrid i finalen. I 1984 vant de nok en gang denne cupen da AS Roma ble slått på straffer. I 1985 kom de igjen til finalen, men tapte for Juventus i en kamp som mest huskes for tragedien på tribunene. Dalglish spilte alle finalene, og han var sterkt medvirkende til at Liverpool ble regnet for Europas beste lag på slutten av 1970-tallet og begynnelsen av 1980-tallet.Dalglish skåret totalt 172 mål på 515 kamper for Liverpool. Landslagskarriere Dalglish fikk sin debut for Skottland 10. november 1971 under en EM-kvalifiseringskamp mot Belgia. Han spilte VM-sluttspillene i 1974, 1978 og 1982. Den siste landskampen fikk han mot Luxemburg 12. november 1986.På 102 landskamper skåret han 30 mål – som er en skåringsrekord han deler med Denis Law. Managerkarriere  I mai 1985 sluttet Joe Fagan som manager for Liverpool grunnet helseproblemer. Kenny Dalglish, som ikke hadde trenererfaring, fikk jobben og ble i en alder av 34 år klubbens første spillende manager. I hans første sesong (1985/1986) som spillende manager vant Liverpool ligaen og FA-cupen. Det var første gang i klubbens historie at de vant «The Double», og Dalglish skåret det avgjørende målet mot Chelsea som sikret seriemesterskapet.Med Liverpool var han i 1986 den første spillende manager i engelsk fotball som vant «the double».Sesongen 1986/1987 ble troféløs. Foran sesongen 1987/1988 forlot klubbens toppskårer Ian Rush Liverpool til fordel for Juventus, og mange stilte seg spørsmål om det var mulig å bygge et nytt vinnerlag. Dalglish signerte den irske spissen John Aldridge, i tillegg til John Barnes og Peter Beardsley, noe som var medvirkende til at Liverpool begynte å spille noe av den mest underholdende fotballen som har vært vist på Anfield. Sesongen ble kronet med nok et seriemesterskap. De kom til finalen i FA-cupen, men tapte 0–1 for Wimbledon.Sesongen 1988/1989 vil bli husket best på grunn av Hillsborough-tragedien. 96 mennesker ble klemt i hjel inne på Hillsborough stadion under semifinalen i FA-cupen mellom Liverpool og Nottingham Forest. På tross av dette gikk Liverpool videre og kom til finalen som ble spilt en drøy måned senere. Liverpool møtte erkerivalen Everton i FA-cupfinalen og vant 3–2, i en kamp som er regnet blant de mest følelsesladde FA-cupfinalene som noen gang. Liverpool lå lenge an til også å vinne ligamesterskapet, men tapte hjemme for Arsenal på overtid i siste seriekamp.Sesongen etter (1989/90) ledet Dalglish Liverpool til nok et seriemesterskap, klubbens 18. Neste sesong (1990/1991) ble Dalglish utsatt for mye kritikk i britisk presse. Han ble kalt kjedelig og dessuten kritisert for ikke å ha fornyet laget tilstrekkelig, og for at nyinnkjøpte Jimmy Carter ikke slo til. Etter en 4–4-kamp mot Everton i FA-cupens sjette runde, som innebar omkamp, bestemte Dalglish seg for å si opp. Beskjeden kom som et sjokk på klubbens ledelse, spillere og supportere, og det skulle ta mange år for Liverpool å komme over tapet av Dalglish.Etter at Dalglish forlot Liverpool, tok det 30 år før de igjen vant ligamesterskapet.Kenny Dalglish hevder i sin selvbiografi at det var påkjenningene etter Hillsborough-tragedien som var hovedårsaken til at han sluttet. Like etter at han hadde kunngjort sin avgang, skal følgende ha blitt sagt over høyttaleranlegget på Lime Street togstasjon i Liverpool: «Kenny Dalglish has resigned as Liverpool manager, I just thought you'd like to know that.» Etter å ha vært borte fra fotballen i litt over et halvt år, fikk Dalglish igjen lyst på managerjobb, og stillingen som Blackburn Rovers' manager sto ledig. I oktober 1991 tok han over laget, som spilte i andre divisjon. På første forsøk førte Dalglish laget til opprykk til Premier League. Blackburn hadde ikke spilt på øverste nivå siden 1966. Foran neste sesong (1992/1993) hentet Dalglish spissen Alan Shearer til klubben. Shearer var sterkt medvirkende til at Blackburn kom på fjerdeplass den sesongen og andreplass året etter.Dalglish kjøpte angriperen Chris Sutton i 1994. Sutton og Shearer kom til å utgjøre et av tidenes beste og mestskårende spisspar i Premier Leagues historie. Blackburn vant Premier League sesongen 1994/1995. Da var det gått 81 år siden sist klubben var blitt ligamester.Det er bare tre managere som har vunnet ligaen i England med to ulike klubber; Kenny Dalglish, Brian Clough og Herbert Chapman. Dalglish er også én av totalt ni personer som har vunnet det engelske seriemesterskapet både som spiller og manager. Dalglish fikk jobb som manager for Newcastle i januar 1997. Han ledet klubben til andreplass i Premier League, noe som førte til deltakelse i Champions League. Laget kom til finalen i FA-cupen våren 1998, men tapte for Arsenal. Dalglish fikk sparken noe senere. I 1999 ble Kenny Dalglish ansatt som sportsdirektør i Celtic. Dalglish tok over manageransvaret på Parkhead på midlertidig basis året etter og førte Celtic til seier over Aberdeen i Ligacup-finalen. Han fikk likevel sparken i juni 2000. Januar 2011 måtte Roy Hodgson trekke seg som Liverpool-manager, og Kenny Dalglish skulle ha jobben ut sesongen. Han ble værende hos Liverpool frem til mai 2012. Da fikk han sparken av styret. I denne korte perioden ledet han Liverpool til seier i Ligacupen. Tragedien En av årsakene til at Kenny Dalglish ble så populær blant Liverpool-tilhengerne er måten han som klubbens manager stilte opp for de etterlatte etter Hillsborough-tragedien.Dalglish besøkte flere av de skadde på sykehuset og deltok i mange av begravelsene etter ulykken. Han sørget også for at klubben hadde representanter i de begravelsene han ikke kunne være i. Ifølge The Daily Telegraph skal Dalglish og hans kone Marina ha stilt opp i fire begravelser på én og samme dag, noe som medførte at de måtte ha politieskorte for å rekke mellom bisettelsene.En av de som omkom på Hillsborough var den 23 år gamle Tottenham-supporteren Colin Andrew Hugh William Sefton. Dalglish ble etter tragedien informert om at en av de omkomne holdt med Tottenham, og at favorittspilleren var kapteinen Gary Mabbutt. To dager etter tragedien tok Dalglish kontakt med London-klubben og Mabbutt personlig. Etter samtalen med Dalglish bestemte Mabbutt seg for å reise i begravelsen til Sefton. Ifølge artikkelen A final tribute to one of our own kom det flere tusen mennesker i bisettelsen til den unge Tottenham-tilhengeren. Dalglish hedret 3. mai 2017 publiserte Liverpool Football Club en pressemelding om at den ene langsiden på Liverpools hjemmebane Anfield, Centenary Stand, skulle bytte navn til Kenny Dalglish Stand. Dette ble gjort for å hedre hans innsats som spiller og manager for klubben. Like viktig som de sportslige prestasjonene var lederskapet og omsorgen han viste etter Hillsborough-tragedien.Navneskiftet skjedde under en seremoni på Anfield 13. oktober. Til stede var hans familie og en rekke tidligere fotballstorheter fra Liverpool og andre fotballklubber. Dagen etter, lørdag 14. oktober, før avspark mellom Liverpool og Manchester United, tok en tydelig rørt Kenny Dalglish imot hyllest fra et fullsatt Anfield. Sir Kenny Dalglish Juni 2018 ble Kenny Dalglish slått til ridder av den britiske dronningen. Begrunnelsen for utmerkelsen var hans bidrag som fotballspiller, hans veldedighetsarbeid sammen hans kone Marina og innsatsen for de etterlatte etter Hillsborough-tragedien. Meritter  Skotsk seriemester (4): 1971/1972, 1972/1973, 1973/1974, 1976/1977 Skotsk cupmester (4): 1972, 1974, 1975, 1977 Skotsk ligacupmester (1): 1975 Ligacupmester (1): 2000 Engelsk seriemester (5): 1978/1979, 1979/1980, 1981/1982, 1982/1983, 1983/1984 Ligacupmester (4): 1981, 1982, 1983, 1984 Charity Shield (3): 1979, 1980, 1982 Serievinnercupen (3): 1978, 1981, 1984 UEFA- supercup (1): 1977 Engelsk seriemester (3): 1985/1986, 1987/1988, 1989/1990 FA-cup mester (2): 1986, 1989 Charity Shield (4): 1986, 1988, 1989, 1990 Ligacupmester (1): 2012 Årets manager (3): 1985/1986, 1987/1988, 1989/1990 Vinner av Premier League (1): 1994/1995 Årets manager (1): 1994/1995 Les mer i Store norske leksikon Billy Bremner Scott Brown George Graham Gordon Strachan fotball Eksterne lenker Liverpool.no sine hjemmesider Liverpool FC sine hjemmesider